Politieke krisis dreig toenemend in FrankrykFrankryk se president, Emmanuel Macron (voor) en Edouard Philippe, die voormalige Franse premier. Philippe het Vrydag bedank. (Foto: Charles Platiau/AP) Verlede maand het 20 afgetrede Franse generaals in ŉ ope brief aan die Franse regering gewaarsku dat Frankryk besig is om te verbrokkel. In hul brief verwys die generaals na verskeie gevare, waaronder die Islamisering van immigrant-gedomineerde voorstede rondom Franse stede en die groeiende sogenaamde anti-rassisme-beweging wat Frankryk as land en sy kultuur en tradisies verag. Verlede week is die brief opgevolg deur nog ŉ brief, maar dié keer deur soldate wat tans diens doen in die Franse weermag. Dié brief waarsku dat Frankryk op ŉ burgeroorlog afstuur. Pres. Emmanuel Macron en sy hele regering het die twee briewe sterk veroordeel en het die afgelope week gesê dat dit onaanvaarbaar is vir huidige soldate en afgetrede generaals om sulke briewe te skryf, en dat die waarskuwings daarin ongegrond is. ŉ Peiling wat die afgelope week deur die staatsbeheerde nuuskanaal LCI in Frankryk gedoen is, het egter bevind dat 58% van Franse die 20 generaals se waarskuwings ondersteun. Hoewel die verbrokkeling van Frankryk en ŉ burgeroorlog waarskynlik nie binnekort ŉ werklikheid sal word nie, dui die aanloop tot die Franse presidentsverkiesing volgende jaar reeds op diepliggende spanning in die Franse samelewing. Dit is veral die afgelope paar jaar se skerp toename in die Islam-bevolking van Frankryk, die grootste in Wes-Europa, wat die debat oorheers. Frankryk is die afgelope paar jaar die hardste in Europa deur Islamitiese terreur getref, en ernstige geweld, soos in voorstede van Parys in 2015, deur immigrante laat die vrees toeneem dat Frankryk se Moslem-gemeenskap onversoenbaar met die res van die Franse samelewing is. Verskeie studies het bewys dat die Moslem-bevolking in Frankryk, soos in ander Europese lande, toenemend meer konserwatief en fanaties raak en weier om met die Franse samelewing te assimileer. Daar word verwag dat volgende jaar se Franse verkiesing ŉ stryd tussen pres. Macron en die regse politikus Marine le Pen sal wees. Macron is ongewild, maar hy sal tot die finale ronde van die verkiesing deurdring omdat genoeg kiesers wil keer dat Le Pen eerste eindig. Le Pen geniet groeiende steun onder landelike en werkersklaskiesers in Frankryk en is toenemend besig om deur te breek tot kiesers wat voorheen nie net vir regse partye nie, maar ook vir sosialistiese partye gestem het. Sou Macron volgende jaar herkies word, sal Frankryk vir nog vyf jaar met ŉ ongewilde president opgeskeep sit. Sou die onwaarskynlike gebeur en Le Pen word verkies, sal dit tot ŉ opskudding lei en kan opstande oor die hele Frankryk, maar veral ook in die res van Europa, verwag word. Die twee briewe deur lede van die Franse weermag is oordrewe en selfs kras, maar sommige van die waarskuwings daarin en veral die indirekte suggestie dat die gare wat die Franse kleed bymekaarhou, vinnig begin uitrafel, is wel korrek. Volgende jaar se verkiesing sal die eerste bestekopname wees van hoe ver die ontrafeling van die Franse samelewing reeds gevorder het.